《松阜弟於宝成寺祖墓之侧营创别业为赋得闲亭》
宋代·薛嵎

陟巘心已清，复此风雨蔽。
高人疏凿余，理道颇超诣。
卜筑谐素疏，缁侣欣共济。
修竹尚无恙，巢鹤亦数世。
空山岚欲滴。近水石可憩。
春睡朝旭升，夜语孤烛继。
高扁出林麓，先垅记苗裔。
严钟警晨昏，群岫罗扈卫。
身同野鹿游，迹许巢父媲。
蜗角自为雄，蚁磨卒至毙。
靡怀半日羡，讵识终老计。
吾庐并渔村，兴往辄鼓枻。
野衣裁芸荷，败屋粘薜荔。
川陆阻会面，岁月迅流逝。
兹情不可忘，淡交慎勿替。
及时毕婚嫁，即事无芥蔕。
相从丘壑，永使心迹契。
泉石闻斯言，庶以当盟誓。

作者简介：（1212—?）温州永嘉人，字仲止，一字宾日。理宗宝祐四年进士。官长溪簿。诗宗永嘉一派。有《云泉集》。